|  |
| --- |
| ethnosimo-aade-gr |

Αθήνα, 5 Μαρτίου 2025

**ΔΕΛΤΙΟ ΤΥΠΟΥ**

**ΑΑΔΕ: Απλουστευμένη και ψηφιοποιημένη η εξαγωγή αγαθών εμπορικού χαρακτήρα έως 1.000€. Πάνω από 2.700 επιχειρήσεις επωφελούνται ετησίως**

Απλοποιείται και ψηφιοποιείται η διαδικασία εξαγωγής αγαθών εμπορικού χαρακτήρα για συναλλαγές αξίας έως 1.000 €, που πραγματοποιούνται κατά κύριο λόγο, μέσω εταιρειών ταχυμεταφοράς. Με τη συγκεκριμένη απλοποίηση διευκολύνονται ακόμα περισσότερο οι εξαγωγές μικρομεσαίων επιχειρήσεων, αφού εκτιμάται ότι πάνω από 2.700 εξαγωγείς κατ’ έτος, πραγματοποιούν 20.000 εξαγωγές αγαθών, κάτω των 1.000 €.

Ειδικότερα, με εγκύκλιο του Διοικητή της ΑΑΔΕ, Γιώργου Πιτσιλή (E.2011/17-2-2025), καθορίζεται η νέα διαδικασία, η οποία παρέχει:

* Συγκεντρωτική και ψηφιακή υποβολή των απαραίτητων δεδομένων (Πληροφοριακό δελτίο Ζ)
* Αυτοματοποιημένη διενέργεια ανάλυσης κινδύνου
* Αυτοματοποιημένη ψηφιακή ενημέρωση των εξαγωγέων και των φορολογικών υπηρεσιών για την επιβεβαίωση εξόδου των εμπορευμάτων, επιταχύνοντας τη διαδικασία απαλλαγής του ΦΠΑ κατά την εξαγωγή

Για την εφαρμογή της διαδικασίας έχουν υλοποιηθεί οι απαραίτητες προσαρμογές στις υφιστάμενες λειτουργικότητες του ολοκληρωμένου πληροφοριακού συστήματος Τελωνειακών Υπηρεσιών ICISnet.

Η άμεση διεκπεραίωση των συγκεκριμένων εξαγωγών απαιτεί την υποβολή στοιχείων από την ταχυμεταφορική εταιρία, μέχρι και δύο ώρες πριν την αναχώρηση του μεταφορικού μέσου, ώστε να διασφαλίζεται η έγκαιρη διενέργεια ανάλυσης κινδύνου και η δυνατότητα του τελωνείου για την πραγματοποίηση σχετικού ελέγχου.

Η υποβολή του πληροφοριακού δελτίου Ζ, γίνεται μέσω της ψηφιακής πύλης myAADE (myaade.gov.gr), στη διαδρομή: Εφαρμογές > Τελωνειακές Υπηρεσίες > ECS-Σύστημα Ελέγχου Εξαγωγών, με τη χρήση κωδικών TAXISnet.